Nõukogu määrus (EÜ) nr 1259/1999,

17. mai 1999,

millega kehtestatakse ühise põllumajanduspoliitika raames kohaldatavate otsetoetuskavade ühised eeskirjad

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut, [1]

võttes arvesse Euroopa Parlamendi arvamust, [2]

võttes arvesse majandus- ja sotsiaalkomitee arvamust, [3]

võttes arvesse regioonide komitee arvamust, [4]

võttes arvesse Euroopa Kontrollikoja arvamust [5]

ning arvestades, et:

(1) ühise põllumajanduspoliitika erinevate sissetulekutoetuse kavade kohaselt antavate otsetoetuste jaoks tuleks sätestada mõned ühised tingimused;

(2) riigi pädevad ametiasutused peaksid maksma ühenduse toetuskavadega ettenähtud toetused toetuse saajale tervikuna, kui käesolevas määruses selgelt sätestatud toetuse vähendamistest ei tulene teisiti;

(3) pidades silmas keskkonnaküsimuste paremat integreerimist ühisesse turukorraldusse, peaksid liikmesriigid kohaldama otsetoetust saava põllumajandusmaa ja põllumajandusliku tootmise suhtes asjakohaseid keskkonnakaitse meetmeid; liikmesriigid peaksid tegema otsuse keskkonnanõuete täitmata jätmise tagajärgede kohta; liikmesriikidel tuleks võimaldada toetuskavast tulenevaid toetusi vähendada või need isegi tühistada, kui selliseid keskkonnanõudeid ei järgita; liikmesriigid peaksid võtma kõnealused meetmed, olenemata võimalusest anda abi vabatahtlike põllumajanduse keskkonnakaitsega seotud kohustuste puhul;

(4) tööhõive olukorra tasakaalustamiseks põllumajanduses ning põllumajandusettevõtete üldise jõukuse ja kõnealustele ettevõtetele antava ühenduse toetuse arvessevõtmiseks ning sellega põllumajandusega tegeleva rahvastikuosa, sealhulgas kõikide põllumajanduses hõivatud isikute rahuldava elatustaseme kujundamisele kaasaaitamiseks peaks liikmesriikidel olema lubatud vähendada talupidajatele makstavaid otsetoetusi juhtudel, kui nende põllumajandusettevõtetes kasutatav tööjõud jääb allapoole määratletavaid piire ja/või kui põllumajandusettevõtete üldine jõukus ja/või toetuse kogusumma ületavad liikmesriikide poolt määratletavaid piire; sellised vähendamised ei tohiks eriti põllumajanduse tootlikkuse säilitamiseks siiski ületada 20 % toetuse kogusummast;

(5) liikmesriigid peaksid määrama toetuse vähendamise üksikasjalikud eeskirjad objektiivsete kriteeriumite põhjal; liikmesriikidel tuleks võimaldada kasutada toetuse vähendamisel vabanenud summasid nõukogu 17. mai 1999. aasta määrusega (EÜ) nr 1257/1999 (Euroopa Põllumajanduse Arendus- ja Tagatisfondi (EAGGF) toetuse kohta maaelu arendamiseks ning teatavate määruste muutmise ja kehtetuks tunnistamise kohta) [6] ettenähtud maaelu arendustoetuse raames teatavate täiendavate meetmete jaoks;

(6) ühiseid toetuskavu tuleks vajaduse korral lühikese aja jooksul kohandada vastavalt turusuundumustele; toetusesaajad ei saa seepärast olla kindlad selles, et toetuse andmise tingimused püsivad muutumatuna ning peaksid olema valmis kavade võimalikuks läbivaatamiseks turusuundumusi silmas pidades;

(7) ühise põllumajanduspoliitika kohaste toetuskavadega nähakse ette otsene sissetulekutoetus eriti põllumajandusega tegelevale rahvastikuosale rahuldava elatustaseme tagamiseks; kõnealune eesmärk on lähedalt seotud maapiirkondade säilitamisega; ühenduse fondide väära jagamise vältimiseks ei tohiks toetust maksta nendele talupidajatele, kelle puhul on kindlaks tehtud, et nad on tekitanud sellise toetuse saamiseks vajalikud tingimused kunstlikult, saamaks kasu toetuskavade eesmärkide vastaselt;

(8) otsetoetuste olulist mõju eelarvele silmas pidades ja nende mõju paremaks hindamiseks tuleks ühenduse kavu nõuetekohaselt hinnata,

ON VASTU VÕTNUD KÄESOLEVA MÄÄRUSE:

Artikkel 1

Reguleerimisala

Käesolevat määrust kohaldatakse ühise põllumajanduspoliitika kohaste toetuskavade alusel talupidajatele makstud otsetoetuste suhtes, mida rahastab täielikult või osaliselt EAGGFi tagatisrahastu, välja arvatud määruses (EÜ) nr 1257/1999 sätestatud toetused.

Kõnealused toetuskavad on loetletud lisas.

Artikkel 2

Terviklik toetus

Toetuskavade kohased toetused makstakse toetusesaajale tervikuna.

Artikkel 3

Keskkonnakaitsealased nõuded

1. Kui kõne all on käesoleva määruse reguleerimisalasse kuuluv põllumajanduslik tegevus, võtavad liikmesriigid keskkonnakaitsemeetmed, mida nad peavad kasutatud põllumajandusliku maa või asjaomase tootmise olukorra puhul asjakohaseks ning mis vastavad võimalikele keskkonnamõjudele. Kõnealused meetmed võivad sisaldada:

- toetust põllumajanduse keskkonnakaitsega seotud kohustuste puhul,

- üldisi kohustuslikke keskkonnanõudeid,

- otsetoetuse tingimuseks olevaid erilisi keskkonnanõudeid.

2. Liikmesriigid teevad otsuse asjakohaste sanktsioonide osas, mis on vastavuses lõikes 1 nimetatud keskkonnanõuete täitmatajätmise ökoloogiliste tagajärgede tõsidusega. Nad võivad näha ette toetuskavadest tulenevate toetuste vähendamise või vajaduse korral nende tühistamise, kui selliseid keskkonnanõudeid ei järgita.

Artikkel 4

Toetuse muutmine

1. Liikmesriigid võivad teha otsuse vähendada toetuste summasid, mida käesolevat lõiget arvestamata makstaks talupidajatele teatava kalendriaasta puhul, kui:

- nende põllumajandusettevõtetes kõnealusel kalendriaastal kasutatav tööjõud aasta tööühikutes väljendatuna jääb allapoole liikmesriikide poolt määratavaid piire ja/või

- nende põllumajandusettevõtete üldine jõukus, mis on väljendatud kas teatava piirkonna või väiksema geograafilise üksuse keskmisele olukorrale vastava standardse brutomarginaalina, ületab kõnealusel kalendriaastal liikmesriikide poolt määratavaid piire ja/või

- toetuskavade alusel kalendriaastal makstavate toetuste kogusumma ületab liikmesriikide poolt määratavaid piire.

"Aasta tööühik" tähendab kogu kalendriaasta jooksul täistööajaga töötavate täiskasvanud põllumajandustöötajate riiklikku või piirkondlikku keskmist tööaega.

"Standardne brutomarginaal" tähendab standardse toodangu väärtuse ja teatavate erikulude standardsumma erinevust.

2. Lõikes 1 nimetatud meetmete kohaldamisest tulenev teatava kalendriaasta puhul talupidajale makstava toetuse vähendamine ei tohi olla suurem kui 20 % toetuse kogusummast, mida makstaks lõiget 1 arvestamata talupidajatele asjaomase kalendriaasta puhul.

Artikkel 5

Üldsätted

1. Liikmesriigid kohaldavad artiklites 3 ja 4 osutatud meetmeid nii, et oleks tagatud talupidajate võrdne kohtlemine ning välistatud turu- ja konkurentsimoonutused.

2. Erinevus summade vahel, mis makstaks artikleid 3 ja 4 arvestamata liikmesriigis talupidajale kalendriaasta puhul, ning summade vahel, mis arvutatakse pärast kõnealuste artiklite kohaldamist, on asjaomase liikmesriigi käsutuses artiklis 11 osutatud korras kindlaksmääratavate tähtaja jooksul täiendava ühenduse toetusena meetmete jaoks, mis on sätestatud määruse (EÜ) nr 1257/1999 artiklites 10–12 (ennetähtaegne pensionile jäämine), artiklites 13–21 (ebasoodsamad piirkonnad ja keskkonnaalaste kitsendustega piirkonnad), artiklites 22–24 (põllumajanduse keskkonnapoliitika) ja artiklis 31 (metsastamine).

Artikkel 6

Läbivaatamine

Toetuskavasid kohaldatakse, ilma et see piiraks turusuundumuste põhjal mis tahes ajahetkel tehtavat võimalikku läbivaatamist.

Artikkel 7

Maksepiirangud

Olenemata üksikute toetuskavade mis tahes erisätetest, ei maksta toetust toetusesaajatele, kelle puhul on kindlaks tehtud, et nad on tekitanud sellise toetuse saamiseks vajalikud tingimused kunstlikult, saamaks kasu kõnealuse toetuskava eesmärkide vastaselt.

Artikkel 8

Hindamine

Toetuskavade kohaste toetuste tõhususe mõõtmiseks toetusi hinnatakse, et selgitada välja nende mõju seoses toetuskavade eesmärkidega ning et analüüsida nende toimet asjakohastel turgudel.

Artikkel 9

Teabe edastamine komisjonile

Liikmesriigid teatavad komisjonile üksikasjalikult käesoleva määruse rakendamiseks võetud meetmetest.

Artikkel 10

Mõisted

Käesolevas määruses kasutatakse järgmisi mõisteid:

a) talupidaja – üksik põllumajandustootja, kes on füüsiline või juriidiline isik või selliste isikute rühm, olenemata sellest, mis on rühma ja selle liikmete õiguslik seisund siseriikliku õiguse kohaselt, kelle põllumajandusettevõte asub ühenduse territooriumil;

b) põllumajandusettevõte – kõik tootmisüksused, mida juhib sama liikmesriigi territooriumil asuv talupidaja;

c) teatava kalendriaasta puhul makstavad toetused hõlmavad toetusi, mis makstakse muude kõnealusel kalendriaastal algavate perioodide puhul.

Artikkel 11

Üksikasjalikud eeskirjad

Komisjon võtab vastu nõukogu 17. mai 1999. aasta määruse (EÜ) nr 1251/1999 (millega kehtestatakse teatavate põllukultuuride tootjatele toetussüsteem) [7] artiklis 9 osutatud korras, nõukogu 17. mai 1999. aasta määruse (EÜ) nr 1254/1999 (veiseliha- ja vasikalihaturu ühise korralduse kohta) [8] artiklis 43 osutatud korras või vastavalt vajadusele põllumajandusturgude ühist korraldust käsitlevate muude määruste vastavates artiklites osutatud korras:

- vajaduse korral käesoleva määruse üksikasjalikud rakenduseeskirjad, sealhulgas eriti artiklite 3 ja 4 eiramise välistamiseks vajalikud meetmed ning artiklit 7 käsitlevad meetmed, ja

- vajaduse korral lisa muudatused, võttes arvesse artiklis 1 sätestatud kriteeriume.

Artikkel 12

Jõustumine

Käesolev määrus jõustub Euroopa Ühenduste Teatajas avaldamise päeval.

Käesolevat määrust kohaldatakse alates 1. jaanuarist 2000.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. mai 1999

Nõukogu nimel

eesistuja

K.-H. Funke

[1] EÜT C 170, 4.6.1998, lk 93.

[2] Arvamus on esitatud 6. mail 1999 (Euroopa Ühenduste Teatajas seni avaldamata).

[3] EÜT C 407, 28.12.1998, lk 208.

[4] EÜT C 93, 6.4.1999, lk 1.

[5] EÜT C 401, 22.12.1998, lk 3.

[6] EÜT L 106, 26.6.1999, lk 80.

[7] EÜT L 106, 26.6.1999, lk 1.

[8] EÜT L 106, 26.6.1999, lk 21.

--------------------------------------------------

LISA

Sektor | Õiguslik alus | Märkused |

Põllukultuurid | Määrus (EÜ) nr 1251/1999, artiklid 2 ja 5 | Pindalatoetused, sealhulgas maa tootmisest kõrvaldamise toetus, kõva nisu täiendav lisatasu ja eritoetus |

Kartulitärklis | Määrus (EMÜ) nr 1766/92, artikkel 8 lõige 2 | Toetus |

Teravili | Määrus (EMÜ) nr 3653/90 (loetuna koos määrusega (EMÜ) nr 738/93), artikkel 3 | Üleminekumeetmed, mis reguleerivad Portugali teraviljaturu ühist korraldust |

Oliiviõli | Määrus 136/66/EMÜ, artikkel 5 lõige 1 | Tootmistoetus |

Vikk | Määrus (EÜ) nr 1577/96, artikkel 1 | Pindalatoetus |

Lina | Määrus (EMÜ) nr 1308/70, artikkel 4 | Pindalatoetus (talupidajatele makstav osa) |

Harilik kanep | Määrus (EMÜ) nr 1308/70, artikkel 4 | Pindalatoetus |

Siidiussid | Määrus (EMÜ) nr 845/72, artikkel 2 | Toetus kasvatamise soodustamiseks |

Banaanid | Määrus (EMÜ) nr 404/93, artikkel 12 | Tootmistoetus |

Kuivatatud viinamarjad | Määrus (EÜ) nr 2201/96, artikkel 7 lõige 1 | Pindalatoetus |

Tubakas | Määrus (EMÜ) nr 2075/92, artikkel 3 | Tootmistoetus |

Seemned | Määrus (EMÜ) nr 2358/71 artikkel 3 | Tootmistoetus |

Humalad | Määrus (EMÜ) nr 1696/71, artikkel 12 | Pindalatoetus |

Määrus (EÜ) nr 1098/98 | Toetused üksnes ajutiseks kasvatamiseks |

Riis | Määrus (EÜ) nr 3072/95, artikkel 6 | Pindalatoetus |

Veise- ja vasikaliha | Määrus (EÜ) nr 1254/1999, artiklid 4, 5, 6 ja 10, 11, 13 | Erilisatasu, aastaaegade mõju hüvitav lisatasu, ammlehmade eest makstav lisatasu (sealhulgas mullikate eest makstav lisatasu ja kaasfinantseerimise korral ammlehmade eest makstav täiendav riiklik lisatasu), loomade tapmise eest makstav lisatasu, ekstensiivistamistoetus, lisatoetused |

Piim ja piimasaadused | Määrus (EÜ) nr 1256/1999, artiklid 16 ja 17 | Piimakarjatoetus ja lisatoetused |

Lambad ja kitsed | Määrus (EÜ) nr 2467/98, artikkel 5 | Uttede ja kitsede eest makstav lisatasu ning ebasoodsamate piirkondade puhul makstavad täiendavad lisatasud |

Põllumajanduse valuutasüsteem | Määrus (EÜ) nr 2799/98, artiklid 4 ja 5 Määrus (EÜ) nr 2800/98, artiklid 2 ja 3 | Tootjatele makstavad toetused (sealhulgas üleminekumääruse kohaselt makstavad toetused) |

Poseidom | Määrus (EMÜ) nr 3763/91, artikkel 5, artikkel 13 lõige 1, artikkel 17 | Sektorid: veise- ja vasikaliha; puuvilja-, köögivilja-, taime- ja lillesektori arendamine; suhkur |

Poseima | Määrus (EMÜ) nr 1600/92, artiklid 11, 14 ja 24, artiklid 16 ja 27, artikkel 17 ja artikkel 25 lõige 1, artiklid 22 ja 29, artikkel 30 | Sektorid: puuvilja-, köögivilja-, taime- ja lillesektori arendamine; veise- ja vasikaliha ja piim; kartul ja endiivia; suhkur; vein; ananassid |

Poseican | Määrus (EMÜ) nr 1601/92 artiklid 10, 13, 15, 19, 20, 24 | Sektorid: veise- ja vasikaliha; puuvilja-, köögivilja-, taime- ja lillesektori arendamine; lambad ja kitsed; vein; kartul; mesi |

Egeuse mere saared | Määrus (EMÜ) nr 2019/93, artiklid 6, 7, 8, 9, 11, 12 | Sektorid: veise- ja vasikaliha; puuvilja-, köögivilja-, taime- ja lillesektori arendamine; kartul; vein; oliivid; mesi |

--------------------------------------------------